เรื่องร้องเรียน (ถนน,ร้องเรียน,น้ำท่วม,การเดินทาง,ความปลอดภัย) วันที่ 2023-02-21 07:22:48 — แขวงคันนายาว เขตคันนายาว จังหวัดกรุงเทพมหานคร
ศูนย์เรื่องราวร้องทุกข์ ได้รับการประสานผ่านระบบการจัดการเรื่องราวร้องทุกข์ สำนักงานปลัดสำนักนายกรัฐมนตรี ทำเนียบรัฐบาล รหัสเรื่อง นร02660002859

ขอให้ตรวจสอบและแก้ไขปัญหา กรณีได้รับความเสียหายจากการก่อสร้าง โครงการแก้มลิงส่วนน้ำเสรีไทยของบริษัท เค.จิรกิตต์ จำกัด บริเวณ บ้านเลขที่ 4 ซอยเสรีไทย 38 แยก 8 ถนนเสรีไทย แขวงคันนายาว เขตคันนายาว กรุงเทพมหานคร จุดสังเกต หากเลี้ยวเข้าซอยเสรีไทย ตรงมาประมาณ 100 เมตร บ้านหลังดังกล่าวจะอยู่ทางด้านขวามือเป็นบ้านหลังแรก พื้นที่บ้านมีขนาด 16 ตารางวา ลักษณะบ้านคล้ายทาวน์เฮ้าส์ชั้นเดียว หลังคาสีแดง ตัวบ้านสีขาวครีมซึ่งจะอยู่ติดริมบึงน้ำ เนื่องจากผู้ร้องแจ้งว่าบ้านของทางผู้ร้องเปิดเป็นร้านเสริมสวย และได้รับความเสียหายจากการก่อสร้างโครงการดังกล่าว จำนวน 2 ครั้ง ครั้งแรกในช่วงเดือนมิถุนายน 2565 (ไม่ทราบวันที่แน่ชัด) บ้านได้รับความเสียหาย อาทิ  ฝ้าเพดาน กำแพงและตัวบ้านมีลักษณะเป็นรอยร้าว จึงส่งผลให้ผู้ร้องได้รับความเดือดร้อนเป็นอย่างมาก จึงได้มีการเข้าไปดำเนินการร้องเรียนกับบริษัทถึงกรณีที่ได้รับความเสียหาย โดยได้มีการเดินทางเข้าไปทำข้อตกลงที่สำนักงานเขตคันนายาว (ไม่ทราบวันที่แน่ชัด) ซึ่งทางบริษัทจะทำการชดเชยค่าเสียหายทั้งหมดเป็นเวลา 90 วัน (นับตั้งแต่เดือนกรกฎาคม - กันยายน 2565) จำนวนทั้งสิ้น 40,000 บาท (สี่หมื่นบาทถ้วน) ซึ่งทางผู้ร้องได้รับค่าชดเชยความเสียหายจำนวนดังกล่าวเรียบร้อยแล้ว ต่อมาวันที่ 5 ตุลาคม 2565 เวลาประมาณ 09.00-10.00 น. ผู้ร้องได้เข้าไปยื่นหนังสือร้องเรียนที่สำนักการระบายน้ำ แขวงดินแดง เขตดินแดง กรุงเทพมหานคร เพราะเป็นผู้ดูแลรับผิดชอบโครงการของผู้รับเหมา (บริษัท เค.จิรกิตต์ จำกัด) อีกทั้งผู้ร้องทำการยื่นหนังสือร้องเรียนไปยังผู้ว่าราชการกรุงเทพมหานคร (ไม่ทราบวันเวลาที่แน่ชัด) ต่อมาครั้งที่ 2 เมื่อวันที่ 5 ธันวาคม 2565 บริษัทดังกล่าวได้ทำการตอกเสาเข็มส่งผลให้บ้านของผู้ร้องได้รับความเสียหาย โดยได้รับผลกระทบมากขึ้นจากเดิมคือ ในบริเวณห้องนอน ห้องครัว มีรอยร้าวเพิ่มมากขึ้น พื้นบ้านทรุด โซนกำแพงบ้านร้าวไปถึงพื้นบ้านอีกฝั่ง และท่อน้ำประปาในบ้านแตก เบื้องต้นทางบริษัทได้ส่งช่างเข้ามาซ่อมแซมท่อน้ำประปาให้กับผู้ร้องใช้ชั่วคราวแต่ยังไม่เสร็จสมบูรณ์ ซึ่งทางบริษัทได้มีการส่งเจ้าหน้าที่ประกันภัยของบริษัทเข้าไปตรวจสอบความเสียหายที่เกิดขึ้น โดยทางผู้ร้องได้เรียกร้องค่าชดเชยรายได้เพราะได้รับความเดือดร้อน เนื่องจากไม่มีลูกค้าเข้ามาขอใช้บริการร้านเสริมสวยของผู้ร้อง เนื่องจากเกรงว่าจะไม่ได้รับความปลอดภัยจากตัวบ้าน แต่ทางบริษัทประกันแจ้งกับทางผู้ร้องว่าทางบริษัทประกันจะไม่รับผิดชอบค่าเสียหายที่เกิดขึ้นจากการชดเชยจากการขาดรายได้ (เปิดร้านเสริมสวย)  เพราะเป็นคนละกรณีกับการซ่อมแซมตัวบ้าน ต่อมาเมื่อวันที่ 9 มกราคม 2566 ทางสำนักการระบายน้ำได้ส่งหนังสือมาให้ผู้ร้องเซ็นหนังสือยินยอมให้เข้าไปทำการซ่อมแซมบ้าน แต่ปัจจุบันวันที่ 23 มกราคม 2566 ยังไม่มีความคืบหน้าเกี่ยวกับการซ่อมแซมบ้านและยังได้รับความเดือดร้อนจากการสูญเสียรายได้ในส่วนนี้ จึงประสงค์ให้หน่วยงานที่เกี่ยวข้องดำเนินการพิจารณากรณีได้รับความเสียหายจากการก่อสร้างโครงการ เพื่อเป็นการช่วยเหลือและบรรเทาความเดือดร้อน 

//หมายเหตุ ปักหมุดที่สำนักงานเขตเพราะไม่สามารถปักละติจูด ลองติจูด ที่ชัดเจนได้ กรุณาอ่านรายละเอียดสถานที่จากรายละเอียดการแจ้งเป็นหลัก
ศูนย์ฯ ประสานมาเพื่อตรวจสอบและดำเนินการ และโปรดพิจารณาให้ความคุ้มครองผู้ร้องและผู้เกี่ยวข้องอย่าให้ต้องรับภัย หรือความไม่ชอบธรรมอันเนื่องมาจากการร้องเรียน การเป็นพยาน หรือการให้ข้อมูลนั้น  #ศรท  #ศรท1111
#1555 #citydata